31986R3494
L 323/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕИО) № 3494/86 НА СЪВЕТА
от 13 ноември 1986 година
за изменение на Регламент (ЕИО) № 2772/75 относно стандартите за търговия с яйца и Регламент (ЕИО) № 2782/75 относно производството и търговията с яйца за люпене и пилета от домашни птици, отглеждани в птицеферми
СЪВЕТЪТ НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като взе предвид Регламент (ЕИО) № 2771/75 на Съвета от 29 октомври 1975 г. относно общата организация на пазара на яйца (1), последно изменен с Регламент (ЕИО) № 1475/86 (2), и по-специално член 2, параграф 2 от него,
като взе предвид Регламент (ЕИО) № 2777/75 на Съвета от 29 октомври 1975 г. относно общата организация на пазара на птиче месо (3), последно изменен с Регламент (ЕИО) № 1475/86, и по-специално член 2, параграф 2 от него,
като взе предвид предложението на Комисията,
като има предвид, че Регламент (ЕИО) № 2772/75 на Съвета (4), последно изменен с Регламент (ЕИО) № 3791/85 (5), предвижда някои стандарти за търговия с яйца;
като има предвид, че опитът, натрупан след въвеждането на тези стандарти, показва нуждата да се определи по-ясно обхватът на последните; като има предвид, че с оглед на последните тенденции в практиките, наблюдавани в люпилните, и с оглед да се насърчи производството и пускането на пазара на яйчни продукти, следва да се приемат мерки по-специално яйцата за люпене да бъдат изключени от обхвата на горепосочените стандарти;
като има предвид, че Регламент (ЕИО) № 2782/75 на Съвета (6), последно изменен с Регламент (ЕИО) № 3791/85, предвижда разпоредби относно производството и търговията с яйца за люпене и пилета от домашни птици, отглеждани в птицеферми; като има предвид, че, с оглед да може да се прави разлика между яйцата, изтеглени от инкубаторите, и яйцата, предмет на Регламент (ЕИО) № 2772/75, разпоредбите, отнасящи се до идентификацията на яйцата за люпене, следва да бъдат съответно изменени; като има предвид, че следва на редовни интервали да бъдат събирани данни за яйцата, изтеглени от инкубаторите, и за тяхната употреба;
ПРИЕ НАСТОЯЩИЯ РЕГЛАМЕНТ:
Член 1
Регламент (ЕИО) № 2772/75 се изменя, както следва:
1.
Член 1, параграфи 1 и 2 се заменят със следното:
„1.
„Яйца“ означава кокошите яйца с черупка, предназначени за директна човешка консумация или за преработка в предприятия от хранително-вкусовата промишленост, с изключение на яйца от инкубатор.
2.
„Яйца за промишлени цели“ означава кокошите яйца с черупка, различни от тези, посочени в параграф 1, включително яйца от инкубатор.“
2.
Член 6, параграф 2 се заличава.
3.
Член 9 се заменя със следното:
„Член 9
Яйца категория „В“ са яйца, които не отговарят на изискванията, приложими към яйца от категориите „A“ или „Б“. Те могат да бъдат предавани само на предприятия, преработващи яйца, или на промишлеността.“
Член 2
Регламент (ЕИО) № 2782/75 се изменя, както следва:
1.
В член 5:
-
параграф 1 се заменя със следното:
„1. Яйцата за люпене, използвани за производството на пилета, се маркират индивидуално.“,
-
параграф 2 се заличава, а параграфи 3 и 4 стават съответно параграфи 2 и 3.
2.
Член 7 се заменя със следното:
„Член 7
Всяка люпилня води един или повече регистри, в които следните данни се вписват по вид, категория (развъждане, размножаване или употреба) и тип (за месо, снасяне на яйца или за двойна употреба):
а)
датата, на която яйцата са поставени в инкубатор, броят на инкубаторните яйца и отличителният номер на предприятието, в което са произведени яйцата за люпене;
б)
датата на излюпване и броят излюпени пилета, предназначени за действителна употреба;
в)
броят инкубаторни яйца,изтеглени от инкубатора и данните на купувача.“
3.
Член 8 се заменя със следното:
„Член 8
Инкубаторните яйца, които са изтеглени от инкубатора, се използват за цели, различни от човешка консумация. Те могат да бъдат използвани като яйца за промишлени цели по смисъла на член 1, параграф 2 от Регламент (ЕИО) № 2772/75.“
4.
Член 9, параграф 1 се заменя със следното:
„1. Всяка люпилня ежемесечно съобщава на компетентния орган на държавата-членка по вид, категория и тип, броя на яйцата, поставени в инкубатор и броя на излюпените пилета, преназначени за действителна употреба.“
Член 3
Настоящият регламент влиза в сила на 1 януари 1987 г., с изключение на член 2, който влиза в сила на 1 юли 1987 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 13 ноември 1986 година.